David Toska

David Aleksander Toska (født 1975) er en norsk tidligere raner som ble kjent for sin rolle i NOKAS-ranet. Han ble i 2007 dømt til 20 års fengsel for dette ranet samt andre forhold. Han ble løslatt på prøve i 2018 og har etter løslatelsen arbeidet som programmerer.

 Tidlig kriminell løpebane 
Toska ble født i Bergen og flyttet til Oslo som 10-åring. Han gikk først på Ullevål skole og siden på Bjølsen barneskole. På Bjølsen kom han i kontakt med småkriminelle miljøer.

Hans virkelig kriminelle løpebane begynte før han var fylt 20, da han ble arrestert i forbindelse med et ran på Ullevål – der en bil ble kjørt inn i et butikkvindu. I 1996 ble han pågrepet for å ha båret våpen på en bar i Oslo. Politiet ransaket boligen og fant en Heckler & Koch MP5 maskinpistol, eksplosiver og ransutstyr.

 NOKAS-ranet 


Toska ble i 2004 etterlyst og siktet for flere kriminelle forhold, blant annet NOKAS-ranet i Stavanger 5. april 2004. Våren 2004 var jakten på Toska en stor sak som ble slått opp på forsidene med fotografi.

De første dagene etter ranet oppholdt Toska seg i en leilighet i Sandnes. En bekjent av Toska leide en leilighet i Granada og de to kjørte bil sammen til Spania; Toskas samboer kom etter med felles barn. Etter noen uker reiste samboeren tilbake til Norge mens Toska flyttet mellom forskjellige steder i Frankrike og Spania. Politiet overvåket fra sommeren 2004 kommunikasjonen mellom Toska, samboeren og Toskas venner. Dette arbeidet førte til at politiet også avdekket en omfattende smugling av hasj.

Politiet begynte høsten 2004 hemmelig overvåkning av datatrafikken på to internettkafeer i Oslo. I 2005 oppdaget politiet at Toska brukte epostadressen omahabeach@postmaster.co.uk via en server i Storbritannia og kunne da spore Toskas innlogginger i Spania via IP-adresser. Dette var et gjennombrudd og norsk politi kunne varsle spansk politi om hvilken internettkafe Toska brukte. På forespørsel fra politiet senket Postmaster hastigheten på innloggingen i hele Europa for å holde Toska på internettkafeen så lenge som mulig. Politiet i Málaga rakk frem mens Toska fortsatt var inne på Chicoti Mini Market. 

Toska ble pågrepet av spansk politi den 5. april 2005 (nøyaktig 1 år etter ranet), og ble umiddelbart begjært utlevert til Norge. Sammen med Toska ble en mistenkt narkotikasmugler arrestert. Toska motsatte seg utlevering til Norge den 7. april 2005, men lot seg utlevere frivillig i juni samme år. Toska tilsto 12. april 2005, gjennom sin forsvarer Christine Hamborgstrøm, etter et tre timer langt møte i fengselet i Spania, å ha deltatt i planlegging og utføring av NOKAS-ranet. Han hevdet at det ikke var han som skjøt skuddene som drepte politimannen Arne Sigve Klungland i forbindelse med ranet. 

Rettssaken mot ham startet 19. september 2005. Før saken kom opp for tingretten byttet Toska forsvarer til Øystein Storrvik. I sin forklaring overfor retten fortalte han at han visste hvem som hadde skutt og drept Klungland, men han nektet å gi opplysninger om vedkommendes identitet. Etter den judisielle vurdering av Toska mente psykiaterne at Toska hadde en dyssosial personlighetsforstyrrelse.

Aktorene i straffesaken la den 6. januar 2006 ned påstand om at Toska skulle dømmes til forvaring i 21 år, med en minstetid på ti år. Toska ble 10. mars 2006 dømt i Stavanger tingrett til 19 års ubetinget fengsel for sin deltagelse i NOKAS-ranet. I motsetning til flere av de andre dømte, ble Toska ikke idømt forvaring. Dommen ble anket, og han ble i Gulating lagmannsrett dømt til 15 års fengsel. 

Toska fikk i Høyesterett 29. juni 2007 straffen skjerpet til 18 års fengsel. Han ble heller ikke i denne instansen idømt forvaring. Den 7. september samme år fikk han en sammenlagt dom for denne og andre påtaleforhold en fengselsstraff på 20 år. Dommen kom som et resultat av en serie forhandlinger med påtalemyndigheten. Blant grunnene for den relativt milde straffen skal Toskas medvirkning til at de stjålne Munch-maleriene «Skrik» og «Madonna» kom til rette året før, ha inngått.

Mens Toska var på flukt fra politiet, skrev han en dagbok om NOKAS-ranet. Han ble omtalt som «mesterhjernen» i mediene. 

 Andre tiltaler 
Toska ble i Oslo tingrett i 2006 dømt til tre års fengsel for innbruddsforsøk i Norsk Medisinaldepot i november 2000. Han var også tiltalt for i månedsskiftet september/oktober 2001 å ha brutt seg inn i bankbokser hos DnB NOR på Bryn, det såkalte Sparebank ranet på Bryn, hvor utbyttet var ca. 20–30 millioner kroner – men ble frifunnet. Toska erkjente begge forhold, men nektet straffskyld da han mente seg utsatt for ulovlig politiprovokasjon. Han fikk medhold i dette i DNB Nor-saken, men ble dømt til å betale erstatning på 34,5 millioner kroner til DnB Nor og Telenor.

I september 2007 ble Toska dømt til 20 års fengsel for medvirkning til innførsel av 300 kilo hasj i den såkalte Wonderboy-saken. Denne straffen sones samtidig med de 18 årene han fikk for NOKAS-ranet og medfører at han må sone totalt 20 år.

Etter å ha sonet store deler av dommen i Bergen fengsel, ble Toska på et tidspunkt overført til åpen soning. Dette medførte blant annet økt tilgang til permisjon fra fengselet. I mai 2015 deltok han i motbakkeløpet Løvstakken Opp. I mai 2016 ble han tilbakeført til lukket soning i Bergen fengsel etter at han under en permisjon hadde møtt Nokas-raneren Metkel N. Betew på en restaurant i Oslo. Han har i lengre tid vært dataingeniørstudent ved Høgskolen på Vestlandet. I november 2017 vant han en innovasjonspris med fire medstudenter. 

Toska ble prøveløslatt i juli 2018 etter å ha sonet 13 år.

 Samarbeid med TV 2 
I januar 2022 ble det kjent at TV 2 vil bruke Toska som gjest i sitt sjakkstudio under Tata Steel Chess turneringen. Politimesteren i Bergen kalte det for en «særdeles uklok avgjørelse av TV2».

Toska var en relativt talentfull sjakkspiller som tenåring.

 Litteratur 
 Rolf J. Widerøe og Hans Petter Aass: Dødsranet. David Toska og veien til NOKAS 2009 ISBN 9788205391109

 Referanser  

Kategori:Nordmenn dømt for ran
Kategori:NOKAS-ranet
Kategori:Personer fra Bergen kommune
Kategori:Programmerere